En nom de nostre Soignour. Amen. En l’an de l’Incarnation d’yceluy mil trois cenz trante et doux, ou mois de février, je Jehannote de la Pointe damiselle, dame du Vaul-de-Suson en partie d’une part; et nous Arinoz de la Coste, Osannote jadis femme Jacot dou Pont, Clémenz ses fils, Jehannoz, fil Jacot dou Pont, Mathioz Blainchoz, Bauduyns li Rapinez, Evrardos dou Pont, Moingenoz, jadis femme Berthier Cuffioz, Thieceons jadis femme Perrin de la Cumbe, Moingenoz jadis femme Bertier de la Coste, Erambourz femme Huguenin lou Bizelot en tant comme il m’apartient, Aubry dou Plain, Bertier Je ne puis, Costains Jalenez, Michaus de la Cumbe, Marion fille Robin de la Cumbe, Osannote li Tissere, Huguenoz Boudoz et Richars Froidure, habitans du Vaul-de-Suson, hommes et femmes de la dicte damiselle d’autre part, faceons savoir à tous que comme discors fuet mehus entre moy la dicte damiselle d’une part et nous les diz habitanz d’autre part sur ceu que je la dicte damiselle disoye, affermoye et maintenoye que tuit ly habitanz dou dit Vaul-de-Suson muy homme et mes femmes estoyent de tel condicion que quand ly mex qui me devoit troze solz de annuel et perpétuel censive ou rante estoit departis et devis en plusours parties entre plusours hoirs, et chascune partie dou mex ensine departi et devis me devoit troze souls de annuel et perpétuel censive ou rante tout auxi comme faceoit touz li mex devant ceu qu’il fuet departis et devis. Item. Sur ce que je disoye, maintenoye et affermoye qu tuit ly habitant dou dit Vaul-de-Suson muy homme et mes femmes estoyent de mainmorte et quant aucuns d’yceauls trespassoit de cest siegle en l’autre senz hoirs de son propre corps, que la succession ou eschoit me devoit advenir pour cause de soignorie. Et nous tuit ly dit habitant disiens affermiens et mainteniens tout le contraire. A la parfin après plusours astarquations hahues sur ceu entre nous les dictes parties, acourdez est amiaublement par grant délibération et dou consoil de saiges que à nostre requeste s’en sont entremis, pour bien de paix entre moy la dicte damiselle pour moy et pour mes hoirs, lesquelx je oblige à ceu se il plait au soignour dou fyé, d’une part. Et nous touz les diz habitanz dou Vaul-de-Suson, hommes et femmes de la dicte damiselle pour nous et pour noz hoirs, lesquex nous obligeons à ceu. C’est asavoir que nous ly dit habitant et nostre hoir payerons de cy en avant pour chascun mex ensemble ses appartenances, ouquel l’on tient à maintenant feu et leu, à la dicte damiselle et à ses hoirs chascun an perpétuement de annuel et perpétuel censive, quinze soulz de tel monnoye comme il courra communément por lou temps à la feste de saint Gile, qui est lou premier jour dou mois de septembre ensemble la courvée et la géline. Et de cy en avant toutes fois et quante fois que ly cas advenra, que ly mex qui maintenant sunt payanz les diz quinze souz de censive seront partis et devis en plusours parties, entre plusours hoirs, chacune partie qui tenra de celuy mex à la dicte damiselle et à ses hoirs chascun an perpétuement sa portion des diz quinze soulz de censive por tel part comme il tenra des mex qui se départiront. Et avec ceu payera chascune partie qui tenra des mex qui se départiront si cum dessus est dit pour chascune partie du meix, une corvé et une géline chascun an perpétuement à la dicte damiselle et à ses hoirs. Et ensinc sera de touz les mex où l’on tient feu et leu en la ville dou dit Vaul-de-Suson de touz ceauls qui seront hommes et femmes de la dicte damiselle et de ses hoirs. Item. Est encour acourdey entre nous les dictes parties que se aucuns dou dit Vaul-de-Suson hons ou femmes de la dicte damiselle ou de ses hoirs demeroit fors dou Vaul-de-Suson, il pourroit tenir frainchement son mex et touz ses autres héretages estanz en la ville et au finaige dou Val-de-Suson en la juridicion de la dicte damiselle ou de ses hoirs ou cas qu’il payeroit chascun an par luy ou par autre sa censive, et ou cas qu’il ne désavoueroit la dicte damiselle ou ses hoirs et qu’il avoueroit autre soignour que eaux. Et se, par aventure, il désavoyent la dicte damiselle et ses hoirs et avoyent autre soignour, ly mex et tuit li autre héritaige de celuy qui ceu feroit, estanz en la juridicion de la dicte damiselle ou de ses boirs, seroyent acquis perpétuement à la dicte damiselle et à ses hoirs. Item. Est encour acourdey entre nous les dictes parties que tuit ly habitants de la dicte ville dou Vaul-de-Suson, hommes et femmes de la dicte damiselle et lour hoirs sont fuers de mainmorte. C’est asavoir quant aucuns d’yceuls habitanz ou de lour hoirs trespassera senz hoirs de son propre corps, ly plus prochiens dou linaige de celuy qui ensinc trespassera, venra de cy en avant à sa succession ou eschoite en touz biens meubles et héritaiges. Item. Est encour acourdey entre nous que tout ceu que la dicte damiselle tient et que elle dit qui ly est advenu pour cause d’eschoite ly demore, mas de cy en avant quant aucuns des hommes ou des femmes de la dicte damiselle dou dit Vaul-de-Suson trespassera senz hoirs de son corps, ly plus prochiens de son linaige venra à l’escheoite si cum dessus est dit. Item. Est encour acourdey entre nous que se aucuns de nous les habitans dessus diz devoit devant cest acort à la dicte damiselle aucunes autres rantes ou censives avec diz troze soulz, quelque cense que ceu fut, qu’il sera sauf à la dicte damiselle et à ses hoirs, qu’il soit payé avec les diz quinze soulz acourdey premaintenant. Item. Est encour acourdey entre nous que je la dicte damiselle doy procurer et pourchacier au mien que ly sires dou fyé se consente à cest acort et à toutes les chouses cy-dessus escriptes et que il les louoit, ratiffioit et confermoit. Et comme toutes les chouses dessus dictes et une chascune par soy hayent estey faites et acourdées bien et leament entre nous les dictes parties en la menère en la forme qu’elles sunt cy-dessus escriptes et divisées, nous les promettons par nos sairemenz donez corporelment sur sainz ewangiles tenir, parfaire et acomplir fermement ly une partie de nous à l’autre, en tant comme il toiche et appartient à une chascune partie, senz jamais venir à l’ancontre par nous ne par autre taisiblement ne expressement, ne consentir que l’on y vaigne. Et à ceu nous obligeons nous, noz hoirs et touz noz biens, moubles et héritaiges, présens et advenir. Et renunceons par noz diz sairemenz, en cest fait expressement et de certaigne science à toutes exceptions et raisons de fait et de droit à condition senz cause à toute déception et lésion en fait à tout droit entroduit en la favour des femmes, à toutes grâces, à touz previlèges empetrez ou à empetrer, à tout droit escript et non escript, à toutes barres, subtilitez, cavillations et à toutes autres chouses que l’on pourroit dire ne opposer contre la teneur de ces présentes lettres. Et mesmement à ceu que nous ne puissens dire ne alléguer que ces chouses n’ayent estey faites et acourdées en la menère qu’elles sunt cy-dessus escriptes. Et quant à toutes ces chouses tenir, faire accomplir, nous volons estre contraint par la court Monsoignour le duc de Bourgoigne auxi comme de chouse adjugée. A la juridiction de laquelle nous submettons, quant à ceu, nous, noz hoirs et touz nos biens. En tesmoing de laquelle chouse nous havons requis lou scaul de la dicte court estre mis en ces lettres, lesquex nous havons fait doubler. C’est fait en la présence de Guiot Marguerite de Saint-Ceigne, clerc, coadjutour de Ponce, tabellion de Flavigney pour lou dit Monsoignour lou duc, de religiouses personnes frères Joffroy de la Pointe, Alexandre Chantre, moignes de l’église de Saint-Ceigne, de Guiot et Andrier, enfant à Loilier, de Jehan Sottereaul, de Perrenot, son frère, et de Perrenot, genre à la Berger, tesmoins à ceu espéciament appellez et requis, l’an et lou mois dessus diz.